Näyttelijät William Markus ja Sonja Wigert vuonna 1951 elokuvan *Neljä rakkautta* rooleissa.
**Karl William Markus** (oik. **Marcus**, ent. **Söderström**; 12. tammikuuta 1917 Liverpool, Englanti – 10. lokakuuta 1989 Espoo) oli suomalainen elokuvaohjaaja, käsikirjoittaja ja näyttelijä.

Tausta
------

Karl William Söderström syntyi Liverpoolissa suomalaiselle merikapteeni ja komentajakapteeni Karl Ilmari Söderströmille ja englantilaiselle äidille Blance Isabel Copelle. Hänellä oli Suomen ja Britannian kaksoiskansalaisuus ja hän puhui sujuvasti kolmea kieltä: suomea, englantia ja ruotsia. Hänen viralliseksi sukunimekseen vakiintui kirjoitusmuoto Marcus 1940-luvun lopussa.

Elokuvaura
----------

Söderström työskenteli välirauhan aikana Suomen Petsamossa ulkomaankirjanpidon hoitajana. Hän työskenteli Petsamon Nikkelin palveluksessa. Tällöin hän tutustui kirjailija Usko Kemppiin, joka ehdotti häntä koekuvattavaksi ohjaaja Valentin Vaalan komedian *Dynamiittityttö* miespääosaan vuonna 1944. Saatuaan roolin hänen taiteilijanimekseen keksittiin William Markus. Hän toimi aluksi näyttelijänä ja vuodesta 1954 ohjaajana.

Markus näytteli kymmenessä elokuvassa, sekä sankarirooleissa että konnien osissa. Vuonna 1950 hän näytteli brittiläisessä elokuvassa *The Wooden Horse* (esitetty Suomessa nimillä *Puuhevonen* ja *Hyppyarkku*), joka oli Britannian kolmanneksi katsotuin elokuva vuonna 1950. Suomessa hän esiintyi muun muassa elokuvissa *Maaret – tunturien tyttö* (1947), Teuvo Tulion elokuvassa *Hornankoski* (1949) sekä Roland af Hällströmin elokuvassa *Suomalaistyttöjä Tukholmassa* (1952). *Suomalaistyttöjä Tukholmassa* herätti laajaa pahennusta Ruotsissa.

Markus ohjasi Suomen Filmiteollisuudelle kahdeksan elokuvaa vuosina 1954–1960. Niistä neljä perustui Walentin Chorellin teksteihin. Markuksen ohjauksia olivat muun muassa *Neiti Talonmies* (1955), *Miriam* (1957) ja *Verta käsissämme* (1958). Näissä hän toimi myös yhtenä käsikirjoittajana. *Miriam* oli ehdolla parhaaksi kulttuurielokuvaksi Berliinin elokuvajuhlilla vuonna 1958.

Yllättävän moniin Markuksen ohjauksista puuttui Valtion elokuvatarkastamo. *Verta käsissämme* kiellettiin alunperin kokonaan ylipoliisipäällikkö Fjalar Jarvan käskystä vain pari viikkoa ennen ensi-iltaa. Kirjailija Mika Waltari kritisoi filmin sensurointia. Lopulta se vapautettiin sensuurista suuren mediakohun saattelemana. Muun muassa *Rakas varkaani*-elokuvan loppu oli kuvattava uudelleen niin, että rikos sai selvästi rangaistuksensa. Elokuvatarkastamon puheenjohtaja Arvo Paasivuori kielsi näyttelijä Pentti Siimeksen tähdittämän *Autuas eversti* -elokuvan, koska eversti heräsi henkiin hauta-arkussa. Hänen elokuvansa odottivat esitysvuoroaan tuottajien hyllyillä ja sensuurissa niin pitkään, että elokuvateatterien katsojamäärät laskivat huippuvuosistaan yleisesti 1950-luvun lopun Suomessa.

Markuksen filmien tv-ensi-illat keräsivät runsaasti katsojia. *Verta käsissämme* sai tv-ensi-illan MTV:llä vuonna 1965. Elokuva keräsi 860 000 katsojaa. *Miriamin* toinen televisioesitys esitettiin 15.9.1970 Yle TV1:llä. Elokuva keräsi 1 850 000 katsojaa.

Markus toimi Suomen Filmiteollisuuden elokuvaohjaajana 1954-1960. Hän toimi vuodesta 1958 itsenäisenä yritysten mainoselokuvien tuottajana ja ohjaajana. Vuonna 1959 hän perusti Tuotanto William Marcus & Co:n, jonka omistaja hän oli vuoteen 1989 asti. Vuonna 1966 hän ohjasi televisiolle jouluaiheisen lyhytelokuvan *Tomten*. Valtion taiteilijaeläkkeen puolikkaan hän sai 1981.

Filmografia
-----------

### Elokuvaroolit

| Vuosi | Elokuva | Rooli |
| --- | --- | --- |
| 1944 | *Dynamiittityttö* | apulaispoliisipäällikkö Esko Vuoristo |
| 1947 | *Maaret – tunturien tyttö* | insinööri Rolf Brenner |
| *Tuhottu nuoruus* | Risto |
| 1948 | *Hormoonit valloillaan* | konttoripäällikkö Kivi |
| 1949 | *Hornankoski* | Aarne Yli-Koskela |
| 1951 | *Vain laulajapoikia* | tohtori Kaarlo Lehmus, "Basilli-Kalle" |
| *Kenraalin morsian* | luutnantti Olavi Naula |
| *Neljä rakkautta* | insinööri Toivo Nurminen |
| 1952 | *On lautalla pienoinen kahvila* | metsänhoitaja Vuoristo / tukkilainen Eräs |
| *Suomalaistyttöjä Tukholmassa* | Sven, viinuri |

### Ohjaukset

* *Varsovan laulu* (1953) (apulaisohjaaja)
* *Tyttö kuunsillalta* (1953) (apulaisohjaaja)
* *Hilja – maitotyttö* (1953) (apulaisohjaaja)
* *Sininen viikko* (1954) (apulaisohjaaja)
* *Taikayö* (1954)
* *Neiti talonmies* (1955)
* *Rakkaus kahleissa* (1955)
* *Miriam* (1957)
* *Rakas varkaani* (1957)
* *Autuas eversti* (1958)
* *Lumisten metsien tyttö* (1958)
* *Verta käsissämme* (1958)

Lähteet
-------

1. 1 2 3 4  Uusitalo, Kari: "Markus, William (1917–1989)", *Suomen kansallisbiografia, osa 6*, s. 561–562. Helsinki: Suomalaisen Kirjallisuuden Seura, 2005. ISBN 951-746-447-9. / Teoksen verkkoversio.
2. 1 2 3  Miriam \*\* *www.iltalehti.fi*. Viitattu 8.4.2023.
3. 1 2 3  Kari Uusitalo: William Markus *kansallisbiografia.fi*.  11.10.2000 (päivitetty 12.1.2017). Suomalaisen Kirjallisuuden Seura. Viitattu 20.4.2023.
4. 1 2 3 4  Uusitalo, Kari: William Markus *Elonet*.  30.1.2013. Kansallinen audiovisuaalinen instituutti. Viitattu 21.3.2020.
5. ↑  Dynamiittityttö (Taustaa-osio) *Elonet*. Kansallinen audiovisuaalinen instituutti. Viitattu 21.3.2020.
6. ↑   "The Wooden Horse (1950) - IMDb". en-US
7. ↑  BOB HOPE BEST DRAW IN BRITISH THEATRES *Mercury*.  29 joulukuuta 1950. Viitattu 15.11.2023.
8. ↑  Fennada-elokuvien kesyttömät nuoret: rockia, paheita, seksiä ja lättähattuja *yle.fi*. Viitattu 9.4.2023.
9. ↑  Berlin International Film Festival (1958) *IMDb*. Viitattu 19.4.2023.
10. ↑  Jouni: Tänään TV:ssä kotimainen leffa, jonka sensuuri kielsi kokonaan *Mesta.net*. Viitattu 6.4.2023.
11. ↑  Laura Glad: Tänään tv:ssä: Sensuurin kieltämä kotimainen elokuva – yksi kohtaus nosti aikanaan kohun *Ilta-Sanomat*.  15.12.2016. Viitattu 6.4.2023.
12. ↑  Waltari valkokankaalla: Verta käsissämme *waltari.lasipalatsi.fi*. Viitattu 6.4.2023.
13. ↑  Elonet: *Autuas eversti*. Finna, 1958. Teoksen verkkoversio (viitattu 19.4.2023). [vanhentunut linkki]
14. 1 2  Elonet: *Verta käsissämme*. Finna, 1958. Teoksen verkkoversio (viitattu 6.4.2023).
15. 1 2  Elonet: *Miriam*. Finna, 1957. Teoksen verkkoversio (viitattu 15.4.2023).

Aiheesta muualla
----------------

* William Markus Internet Movie Databasessa. (englanniksi)
* William Markus Elonetissä.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

| * n
* k
* m
William Markus |
| --- |
|  |
| Pitkät elokuvat (ohjaus) | 

|  |  |
| --- | --- |
| 1950-luku | 
* Taikayö (1954)
* Rakkaus kahleissa (1955)
* Neiti talonmies (1955)
* Rakas varkaani (1957)
* Miriam (1957)
* Autuas eversti (1958)
* Verta käsissämme (1958)

 |
|  |
| 1960-luku | 
* Lumisten metsien tyttö (1960)

 |

 |

 |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data

 |
|  |
| Henkilöt | 
* Elonet
* Kansallisbiografia
* Biografiasampo

 |

 |